text: Carrizosa, sobre el fitxatge de Roldán pel PPC: «Qui se senti de dretes se n'ha d'anar a un partit de dretes»
  El president de Cs al Parlament, Carlos Carrizosa, parlant durant la moció de censura.
  El líder de Cs carrega contra la candidatura d'Illa el 14-F en «ple anunci d'una tercera onada» del coronavirus
  Actualitzada 30/12/2020 a les 14:12
  El cap de llista de Cs a les eleccions previstes per al 14 de febrer, Carlos Carrizosa, ha reivindicat la feina duta a terme pel seu partit i ha assegurat que «qualsevol persona que no se senti identificada amb el centre i se senti de dretes se n'ha d'anar a un partit de dretes». Ho ha dit en una roda de premsa després que la fins ara portaveu de Cs al Parlament, Lorena Roldán, anunciés que deixa el partit liberal per ser la número dos del PPC per Barcelona. Carrizosa ha plantejat que «qui no estigui a gust» a Cs «se'n vagi» i que el partit ho entendrà «com no podria ser d'altra manera». La baixa de Roldán arriba el dia després de saber-se que Rubén Viñuales, portaveu de Cs a l'Ajuntament de Tarragona, s'integrarà a la llista del PSC.
  «Si algú no hi creu, és lògic que se'n vagi on cregui que hi ha altres idees per defensar, però Cs seguirà fent el mateix i tots el que hem fet fins ara ho tornaríem a fer», ha afirmat Carrizosa. Tot i les darreres baixes al partit, el dirigent liberal ha explicat que les candidatures del 14-F encara «no estaven elaborades», ja que preveuen presentar-les «en el seu moment, que és a prop de la segona setmana del mes de gener».
  Abans de la roda de premsa, Cs ha emès un comunicat de reacció a la incorporació de Roldán al PPC en què els retreia que estiguin «més preocupats pel seu interès personal o partidista que per la mobilització dels constitucionalistes a Catalunya». El partit ha acusat els populars de buscar «confrontació» amb Cs i d'haver «rebutjat fer una oposició responsable enmig d'una pandèmia». A més, n'ha retret els «postulats conservadors en assumptes com l'eutanàsia, presumptes casos de corrupció o temptacions de repartir-se el poder judicial, com la mateixa Lorena Roldán ha denunciat recentment» des del Senat.
  Carrizosa també ha carregat contra el «sorprenent» canvi de candidat al PSC, que tindrà com a cap de llista per al 14-F el ministre de Sanitat, Salvador Illa, i no el primer secretari del partit, Miquel Iceta. Carrizosa ha criticat que Illa es presenti a unes eleccions «en ple anunci d'una tercera onada» del coronavirus tot i que ell mateix va dir ahir dimarts que el presidenciable seria Iceta. «Ens sembla una autèntica irresponsabilitat que per part del ministre de Sanitat es deixin les seves obligacions per engreixar la candidatura a unes eleccions autonòmiques», li ha retret, i ha afegit que «els espanyols no es mereixen un ministre de Sanitat a temps parcial».
  Comenta el contingut : Carrizosa, sobre el fitxatge de Roldán pel PPC: «Qui se senti de dretes se n'ha d'anar a un partit de dretes»